Eftir leik Skallagríms og KR í úrvalsdeild körfuboltans í Borgarnesi í gærkvöldi voru úrslit kynnt í valinu á Íþróttamanni Borgarbyggðar ásamt því að ýmsar fleiri viðurkenningar voru afhentar . Það er tómstundanefnd Borgarbyggðar sem hefur veg og vanda að valinu ásamt Indriða Jósafatssyni starfsmanni nefndarinnar . Björn Bjarki Þorsteinsson , formaður nefndarinnar afhenti viðurkenningarnar . Það var Pétur Már Sigurðsson , körfuknattleiksmaður í Skallagrími sem varð efstur í kjörinu . Aðrir sem hlutu tilnefningar voru : Fyrir frjálsar íþróttir Lára Lárusdóttir og Bergþór Jóhannesson en Bergþór var af tómstundanefnd valinn frjálsíþróttamaður ársins . Í hestamennsku voru tilnefndir Grettir Börkur Guðmundsson , Flosi Ólafsson og Guðmundur Margeir Skúlason . Tómstundanefnd valdi Flosa Ólafsson hestamann ársins . Í sundi voru tilnefnd Davíð Guðmundsson , Þórkatla Dagný Þórarinsdóttir og valdi tómstundanefnd Þórkötlu sundmann ársins . Í blaki var Hafdís Rut Pétursdóttir valin blakmaður ársins og í badminton Trausti Eiríksson . Í körfuknattleik voru Pétur Már Sigurðsson og Einar Ólafsson tilnefndir og valdi tómstundanefnd Pétur Má körfuknattleiksmann ársins . Í knattspyrnu voru tilnefndir Dagur Sigurðsson og Andrés Kristjánsson og valdi nefndin Dag Sigurðsson knattspyrnumann ársins . Þá var Ómar Örn Ragnarsson valinn golfari ársins . Eins og undanfarin ár var veitt viðurkenning úr Minningarsjóði Auðuns Hlíðkvists Kristmarssonar . Að þessu sinni fékk Guðrún Ingadóttur verðlaunin fyrir áhuga og árangur í íþróttum jafnhliða góðri ástundun í námi . Þá var landsliðsfólki úr héraðinu veittar viðurkenningar auk þess sem starfsfólki sem komið hefur að íþróttamálum í héraðinu voru veittar viðurkenningar fyrir vel unnin störf . Nánar verður greint frá því í Skessuhorni sem kemur út á miðvikudag .